සිංගර් අන්තර් පාසල් අවුරුදු 20න් පහළ රගර් ලීග් තරගාවලියේ පළමු කාණ්ඩයේ ‍'ඒ' කොටසේ පළමු තැන තවදුරටත් රැකගැනීමට රාජකීය විදුහල සමත්විය.පසුගියදා බෝගම්බර පිටියේ දී කිංග්ස්වුඩ් විදුහල සමග පැවැති තරගය ලකුණු 27-24ක් ලෙස ජයගනිමින් රාජකීය ක්‍රීඩකයෝ අපරාජිතව සිය ස්ථානය රැකගත් අතර දෙවැනි ස්ථානයේ රැඳී සිටින සාන්ත පීතර විදුහල ද සාන්ත අන්තෝනි විදුහල සමග නිත්තවෙල පැවැති තරගය ලකුණු 31-22ක් ලෙස ජයගත්තේය.කිංග්ස්වුඩ් විදුහලට එරෙහිව පැවැති ‍තරගයේ පළමු භාගයේ දී ලකුණු 20-0ක් ලෙස ඉදිරියෙන් සිටි රාජකීය ක්‍රීඩක‍යෝ ලැබූ ලකුණු සංඛ්‍යාවට ගෝල් 3ක් සහ දඬුවම් පහර 2ක් ඇතුලත් වූ අතර තරගයේ දෙවැනි භාගයේ දී ලකුණු රැස්කිරීම ආරම්භ කළ කිංග්ස්වුඩ් ක්‍රීඩකයෝ ගෝල් 2ක් සහ උත්සාහක දිනුම් 2ක් වාර්තා කළේය.සාන්ත පීතර විදුහල හා සාන්ත අන්තෝනි විදුහල අතර පැවැති තරගයේ දී ‍ගෝල් 3ක් සහ උත්සාහක දිනුම් 2ක් වාර්තා කිරීමට සාන්ත පීතර ක්‍රීඩකයෝ සමත්වූ අතර සාන්ත අන්තෝනි විදුහල ගෝලයක් සහ උත්සාහක දිනුම් 3ක් වාර්තා කළේය.තරගයේ පළමු භාගය නිමාවනවිට ලකුණු 22-5ක් ලෙස සාන්ත පීතර විදුහල ඉදිරියෙන් සිටියේය.සිල්වෙස්තර විදුහල් පිල සමග පැවැති 'බී' කාණ්ඩයේ තරගයකින් ලකුණු 31-24 ක ජයක් වාර්තා කිරීමට තර්ස්ටන් විදුහල සමත්විය.බෝගම්බර පිටියේ පැවැති මේ තරගයේ පළමු භාගයේ දී ලකුණු 19-14ක් ලෙස පෙරමුණේ පසුවූ තර්ස්ටන් ක්‍රීඩකයෝ ගෝල් 3ක් සහ උත්සාහක දිනුම් 2ක් රැස්කළ අතර සිල්වෙස්තර පිල ගෝල් 3ක් සහ දඬුවම් පහරක් එල්ල කළේය.මේ අතර 'බී' කාණ්ඩය යටතේ සී.ඩබ්.ඩබ්.කන්නන්ගර විදුහල සමග පැවැති තරගය ලකුණු 102-0ක් ලෙස ජය ගැනීමට ගල්කිස්සේ සාන්ත තෝමස් විදුහල සමත්විය.පළමු භාගය නිමාවනවිට ලකුණු 52-0ක් විය.